**1.Mos.1.v.1**

Gud sagde: »Der skal være lys!« Og der blev lys.

Gud så, at lyset var godt, og Gud skilte lyset fra mørket. Gud kaldte lyset dag, og mørket kaldte han nat. Så blev det aften, og det blev morgen, første dag.

**Job 29 v.2**

Gid alt var som i gamle dage,
som dengang Gud beskyttede mig
og lod sin lampe lyse over mit hoved,
så jeg ved dens lys kunne vandre i mørket.

**Job 30 v. 26**

Jeg håbede på lykke, men der kom ulykke,
jeg ventede på lys, men der kom mørke.

**Job 38 v. 19**

Hvor er vejen til lysets bolig,
og hvor har mørket sit hjem?

**Salm. 4 v. 7**

Mange siger: Hvem lader os opleve lykke?
Løft dit ansigts lys mod os, Herre!

Du har givet mig større glæde i hjertet,
end man har, når der er rigdom af korn og vin.
I fred kan jeg lægge mig og sove,
for kun du, Herre, lader mig bo i tryghed.

**Salm. 104 v. 1-3**

Herre, min Gud, du er stor!
Du er klædt i højhed og pragt;
du hyller dig i lys som en kappe,
du spænder himlen ud som en teltdug.

**Salm. 119 v. 105**

Dine ord er en lygte for min fod,
et lys på min sti.

**Ordspr. 29 v.13**

En fattig og en undertrykker kan mødes,
Herren giver begges øjne lys.

**Esaj.60 v.1**

Rejs dig, bliv lys, for dit lys er kommet,
Herrens herlighed er brudt frem over dig.

**Jer. 4 v.23**

Jeg så jorden, og der var tomhed og øde,
himlen, og der var intet lys.

**Matt. 5 v. 14-16**

I er verdens lys. En by, der ligger på et bjerg, kan ikke skjules. Man tænder heller ikke et lys og sætter det under en skæppe, men i en stage, så det lyser for alle i huset.  Således skal jeres lys skinne for mennesker, så de ser jeres gode gerninger og priser jeres fader, som er i himlene.

**Matt 6 v. 22**

**Legemets lys**

Øjet er legemets lys. Er dit øje klart, er hele dit legeme lyst; men er dit øje mat, er hele dit legeme mørkt. Hvis nu lyset i dig er mørke – hvilket mørke!

**Mark. 4 v. 21**

Så sagde han til dem: »Kommer nogen med et lys for at sætte det under en skæppe eller under en bænk? Er det ikke for at sætte det i en stage? For der er intet skjult, som ikke skal blive synligt, og intet gemt bort, som ikke skal komme frem i lyset. Har nogen ører at høre med, skal han høre!«

**Luk 8 v. 16-17**

Ingen tænder et lys og skjuler det med et kar eller stiller det ind under en bænk, men man sætter det i en stage, så de, der kommer ind, kan se lyset. For der er intet skjult, som ikke skal blive synligt, og intet gemt bort, som ikke skal blive kendt og komme frem i lyset

**Luk 11 v. 33-36**

Ingen tænder et lys og sætter det ned i kælderen eller ind under en skæppe; man sætter det i en stage, så de, der kommer ind, kan se lyset. Dit øje er legemets lys. Når dit øje er klart, er også hele dit legeme lyst; men er det mat, er også dit legeme mørkt. Se derfor til, at lyset i dig ikke er mørke! Hvis altså hele dit legeme er lyst og ingen del mørk, så vil det være helt lyst, som når lysets stråler skinner på dig.«

**Johs 1. v. 1 – 5**

I begyndelsen var Ordet, og Ordet var hos Gud, og Ordet var Gud. Han var i begyndelsen hos Gud. Alt blev til ved ham, og uden ham blev intet til af det, som er. v4 I ham var liv, og livet var menneskers lys. Og lyset skinner i mørket, og mørket greb det ikke

**Johs 8 v. 12**

Atter talte Jesus til dem og sagde: »Jeg er verdens lys. Den, der følger mig, skal aldrig vandre i mørket, men have livets lys

**Johs. 9 v. 5**

Mens jeg er i verden, er jeg verdens lys.«

**Johs.12 v. 35 - 36**

Jesus sagde til dem: »En kort tid endnu er lyset hos jer. I skal vandre, mens I har lyset, for at ikke mørket skal gribe jer. Den, der vandrer i mørket, ved ikke, hvor han går.

Tro på lyset, mens I har lyset, så I kan blive lysets børn.«

Sådan talte Jesus, og han gik bort og forsvandt for dem.

**Apost. 12.v.7**

Pludselig står Herrens engel der, og et lys strålede i rummet. Englen vækkede Peter med et puf i siden og sagde: »Skynd dig at stå op!« Da faldt lænkerne af hans hænder.

**Apost. 13 v. 47**

For således har Herren befalet os det:
Jeg har gjort dig til lys for folkene,
for at du skal være til frelse til jordens ende.«

**2. kor. 4 v.6**

Thi Gud, der sagde: »Af mørke skal lys skinne frem,« han har ladet det skinne i vore hjerter til oplysning og til kundskab om Guds herlighed på Jesu Kristi ansigt.

**Efes. 5 v.9 - 15**

For engang var I mørke, men nu er I lys i Herren; lev som lysets børn, for lysets frugt er lutter godhed, retfærdighed og sandhed; lad kun det gælde, som behager Herren, og tag ikke del i mørkets frugtesløse gerninger, men afslør dem. For man skammer sig ved blot at nævne, hvad de gør i det skjulte, men alting kommer for dagen, når det afsløres af lyset. For alt, hvad der kommer for dagen, er lys. Derfor hedder det:
Vågn op, du som sover,
stå op fra de døde,
og Kristus vil lyse for dig.

**1.Johs 8 v 8 - 10**

Og dog er det et nyt bud, jeg skriver til jer, det som er sandt i ham og i jer: mørket viger, og det sande lys skinner allerede.

Den, der siger, at han er i lyset, men hader sin broder, er stadig i mørket. Den, der elsker sin broder, bliver i lyset, og i ham er der intet, som bringer til fald. Men den, der hader sin broder, er i mørket og vandrer i mørket, og han ved ikke, hvor han går, fordi mørket har blindet hans øjne.